**DIJAŠKI SKLAD – BOTRSTVO V SLOVENIJI**

Projekt Dijaški sklad je del humanitarnega programa Botrstvo v Sloveniji. Namenjen je pomoči pri plačilu oskrbnine za bivanje v dijaškem domu in sicer za dijake in dijakinje, ki izhajajo iz socialno ogroženih družin. Pomoč se izvaja v obliki mesečnih nakazil na dijaški dom.

Predlagatelj je lahko dijaški dom, a le v primeru, da **dobro pozna situacijo družine** (bivanjsko in finančno situacijo, zaposlitveni status, prihodke, dolgove družine, posebnosti družine …). V nasprotnem primeru je lahko predlagatelj **Center za socialno delo**, v primeru, da bo dijak/-inja v šolskem letu 2023/24 obiskoval/-a 1. letnik, pa tudi **osnovna šola.**

Rok za oddajo vloge za naslednje šolsko leto je **3. 7. 2023**, pošljete jo na naslov:
ZPM Ljubljana Moste - Polje, Proletarska cesta 1, 1000 Ljubljana, **s pripisom "Botrstvo - Dijaški sklad".** Obvezne priloge vlogi so:

* kopija VSEH strani VELJAVNE ODLOČBE o otroškem dodatku, državni štipendiji ali denarni socialni pomoči,
* Potrdilo o šolanju,
* Predlog s strani Centra za socialno delo ali osnovne šole (za dijake prvih letnikov).

**Bodite pozorni, da oddate POPOLNO VLOGO.**

Na ZPM se trudijo, da do konca avgusta obravnavajo tudi vloge, ki do njih pridejo do konca meseca julija oziroma v prvih dneh avgusta. Vloge, ki bodo nepopolne (in še ne bodo dopolnjene), ali prejete kasneje, pa se obravnavajo na naslednjem zasedanju komisije (predvidoma konec septembra 2023). Vloge se načeloma lahko oddaja tudi tekom šolskega leta - takrat je začetek pomoči zamaknjen. Če so vsa razpoložljiva sredstva že rezervirana za dijake, katerim je bila že odobrena pomoč, se naslednji uvrstijo na čakalni seznam.

Komisija projekta Botrstvo v Sloveniji bo predloge pregledala in dijake obvestila o odločitvi v predzadnjem tednu v avgustu. V primeru večjega števila prijav kot imajo razpoložljivih sredstev, bo komisija med prijavljenimi izbrala dijake, ki so najbolj potrebni pomoči.

Za pojasnila glede predlagatelja in z morebitnimi drugimi vprašanji se lahko obrnete neposredno na Zvezo prijateljev mladine (ZPM) (dijaki@boter.si, 070 698 642) ali na svetovalno delavko v šoli in dijaškem domu Petro Rep (petra.rep@sgv.si, 05 365 53 14).